Document ID: 31997D0138

31997D0138
L 052/22
JURNALUL OFÍCIAL AL UNIUNII EUROPENE
DECIZIA COMISIEI
din 3 februarie 1997
de stabilire a formatului sistemului de baze de date în conformitate cu Directiva 94/62/CE a Parlamentului European și a Consiliului privind ambalajele și deșeurile din ambalaje
(Text cu relevanță pentru SEE)
(97/138/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 94/62/CE a Parlamentului European și a Consiliului din 20 decembrie 1994 privind ambalajele și deșeurile din ambalaje (1), în special articolul 12 alineatul (3),
întrucât formatul și structura datelor trebuie revizuite periodic pornind de la experiența practică și, dacă este necesar, corectate;
întrucât măsurile prevăzute în prezenta decizie sunt în conformitate cu avizul comitetului constituit în temeiul articolului 21 din Directiva 94/62/CE,
ADOPTĂ PREZENTA DECIZIE:
Articolul 1
Prezenta decizie, sub incidența căreia intră toate ambalajele introduse pe piața Comunității și toate deșeurile din ambalaje, după cum este prevăzut la articolul 2 alineatul (1) din Directiva 94/62/CE, urmărește să stabilească formatul sistemelor de baze de date privind ambalajele și deșeurile din ambalaje, cu scopul de a permite statelor membre și Comisiei să monitorizeze punerea în aplicare a obiectivelor prevăzute în Directiva 94/62/CE.
Scopul acestui format este să armonizeze caracteristicile și forma de prezentare a datelor obținute și să facă compatibile datele din diferitele state membre.
Articolul 2
În înțelesul prezentei decizii:
-
în toate cazurile relevante se aplică definițiile prevăzute la articolul 3 din Directiva 94/62/CE;
-
„ambalaj compozit” înseamnă ambalajul confecționat din mai multe materiale care nu pot fi separate manual, nici unul dintre acestea nedepășind un anumit procent de greutate care se stabilește în conformitate cu procedura prevăzută la articolul 21 din Directiva 94/62/CE. Prin aceeași procedură se pot stabili eventualele derogări pentru anumite materiale.
Articolul 3
Formatul prezentat în anexe se completează anual, începând cu datele pentru anul 1997 și acoperind fiecare an calendaristic, și sunt transmise Comisiei în termen de 18 luni de la sfârșitul anului respectiv. Formatul este furnizat Comisiei împreună cu rapoartele naționale care se completează în conformitate cu articolul 17 din Directiva 94/62/CE.
Articolul 4
Statele membre prezintă Comisiei informații calitative adecvate referitoare la nivelurile de concentrație ale metalelor grele prezente în ambalaje în sensul articolului 11 din Directiva 94/62/CE și la prezența de substanțe toxice și alte substanțe și materiale periculoase în sensul punctului 1 a treia liniuță din anexa II la Directiva 94/62/CE.
Statele membre aduc la cunoștința Comisiei informații cantitative privind deșeurile din ambalaje considerate periculoase din cauza contaminării cu materialele pe care le conțin în înțelesul Directivei 91/689/CEE (2) a Consiliului și a Deciziei 94/904/CEE (3) a Consiliului, în special dacă sunt improprii pentru recuperare.
Se prezintă Comisiei un raport cel târziu la sfârșitul primei faze de cinci ani menționate la articolul 6 alineatul (1) din Directiva 94/62/CE. Acest lucru trebuie repetat pentru fiecare perioadă de cinci ani consecutivi.
Articolul 5
Statele membre prezintă Comisiei formatul completat din prezenta decizie, împreună cu o descriere adecvată a modului în care au fost adunate datele, precum și cu principalele caracteristici ale bazelor de date din care sunt extrase informațiile.
Descrierea trebuie să includă în mod special estimările folosite la calcularea cantităților, a procentelor de deșeuri din ambalaje recuperate și reciclate și a procentelor de refolosire.
Articolul 6
Datele care se introduc în anexa III (tabelele 3, 4.1 și 4.2) privind cantitățile de deșeuri din ambalaje reciclate sau recuperate se referă la cantitățile de deșeuri din ambalaje tratate printr-un procedeu eficient de reciclare sau recuperare.
Pentru calcularea acestor cantități pot fi luate în considerare doar deșeurile care provin din ambalajele existente pe piață, cu excepția oricărui tip de reziduuri provenite din producția de ambalaje sau de materiale de ambalaje sau din orice alt proces de producție.
Articolul 7
Datele introduse în tabele sunt destinate să monitorizeze punerea în aplicare a obiectivelor Directivei 94/62/CE, fiind folosite de asemenea în scopuri informative și ca bază pentru luarea de decizii viitoare.
Completarea anexei II (tabelul 2) este facultativă.
Împărțirea datelor din anexa III (tabelele 3, 4.1, 4.2) în reciclare organică, alte forme de reciclare, recuperare de energie și alte forme de recuperare, incinerare și depozitare se operează doar cu titlu informativ și în mod facultativ.
Introducerea informațiilor necesare în coloanele „Total”, „Total reciclat” și „Total recuperat” este obligatorie. Introducerea datelor necesare în coloana „Sortate pentru reciclare” este facultativă.
Materialele de ambalaje pentru care este obligatoriu să se introducă date sunt sticla, plasticul, hârtia, cartonul și metalele.
Articolul 8
Comisia va revizui, în conformitate cu procedura prevăzută la articolul 21 din Directiva 94/62/CE, cadrul pentru comunicarea datelor de către statele membre, pentru a asigura comparabilitatea și omogenitatea acestor date. Acest cadru cuprinde definițiile care trebuie folosite, inclusiv pentru ambalajele compozite, și gradul de acuratețe cerut pentru datele furnizate.
Statele membre trebuie să se asigure că datele furnizate respectă acest cadru.
Articolul 9
Prezenta decizie se adresează statelor membre.
Adoptată la Bruxelles, 3 februarie 1997.

Labels: 12
3
20